bluuebunny/crossref_metadata_2025_split huggingface dataset:
Effect of sitagliptin and glimepiride on C-reactive protein (CRP) in overweight Type-2 diabetic patients
Authors: Hussain Mazhar , Rafique Muhammad Aamir , Iqbal Javed , Akhtar Lubna 
Published: March 2019

Objectives: To compare the anti-inflammatory effect of sitagliptin and glimepiride by measuring CRP in overweight Type-2 diabetic patients.
Methods: This clinical trial was conducted at diabetic clinic of Islam Central Hospital, Sialkot over a period of six months from June to November 2017. A total of 110 overweight Type-2 diabetic patients were divided in to two groups. Group-A was given tablet sitagliptin 50mg while Group-B was given tablet glimepiride 2mg for a period of 12 weeks. The dose was titrated according to blood sugar level. The primary outcome was measuring changes in CRP while secondary outcomes was changes in BMI, blood sugar, HbA1C, lipid profile and CRP from baseline in both study group using SPSS 16.
Results: After 12 weeks treatment, body weight increased in glimepiride but slightly reduced in sitagliptin, however comparison between them was non significant (p=0.07). Although both groups reduced blood sugar and HbA1c but comparison between them was non significant (p=0.59 and p=0.17 respectively) value. However lipid profile improved significantly in sitagliptin vs. glimepiride group i.e total cholesterol (-25±32.5 vs +1.5±45.4 P=0.02) triglycerides (-19±44.6 vs-1.8±48.7 P=0.001) LDL- cholesterol (-10±22.4 vs-0.8±18.7 P=0.001) HDL-cholesterol (-2.6±6.2 vs 1.2±5.2 P=0.03).Sitagliptin significantly reduced CRP in comparison to glimepiride (-2.3±1.8 vs0.8±1.5 P=0.001).
Conclusion: Sitagliptin has strong anti inflammatory effect marked by reduction in CRP level in comparison to glimepiride in overweight type-2 diabetic patients. It also exerted beneficial effect on glycemic and lipid profiles.
How to cite this:Hussain M, Rafique MA, Iqbal J, Akhtar L. Effect of sitagliptin and glimepiride on C-reactive protein (CRP) in overweight Type-2 diabetic patients. Pak J Med Sci. 2019;35(2):383-387. doi: https://doi.org/10.12669/pjms.35.2.645
This is an Open Access article distributed under the terms of the Creative Commons Attribution License (http://creativecommons.org/licenses/by/3.0), which permits unrestricted use, distribution, and reproduction in any medium, provided the original work is properly cited.
Χαρισματικότητα και Ξένες Γλώσσες
Authors: ΒΛΑΣΟΠΟΥΛΟΥ ΣΤΑΥΡΟΥΛΑ , ΔΗΜΑΚΟΥ ΚΥΡΙΑΚΗ 
Published: March 2019

Σύμφωνα με τον Εθνικό Οργανισμό Χαρισματικών Παιδιών των ΗΠΑ (NAGC, 2010), χαρισματικό είναι το άτομο που δείχνει ή έχει τη δυνατότητα να δείξει ένα εξαιρετικό επίπεδο σε έναν ή περισσότερους τομείς έκφρασης. Η ικανότητα αυτή είναι εμφανής στα νέα παιδιά ως εξαιρετική επίδοση σε τεστ νοημοσύνης ή γίνεται αντιληπτή ως ένας γρήγορος ρυθμός μάθησης, συγκριτικά με άλλα παιδιά της ηλικίας τους ή ως μια εξαιρετική επιτυχία σε ένα τομέα.Σκοπός της παρούσας μελέτης είναι η βιβλιογραφική ανασκόπηση ερευνών που διερευνούν τις ικανότητες των χαρισματικών παιδιών στην εκμάθηση ξένων γλωσσών και ο εντοπισμός διαφορών σε σύγκριση με τον υπόλοιπο μαθητικό πληθυσμό. Τα αποτελέσματα της εν λόγω βιβλιογραφικής ανασκόπησης έδειξαν ότι τα χαρισματικά παιδιά έχουν εγγενές ισχυρό κίνητρο να γίνουν αυθεντίες στον τομέα όπου έχουν κλίση. Έχουν καλύτερες επιδόσεις στη μνήμη εργασίας, στον έλεγχο παρεμβολής άσχετων πληροφοριών, στην ταχύτητα επεξεργασίας πληροφοριών απότους συνομήλικούς τους και κάνουν ισχυρές εσωτερικές αιτιακές αποδόσεις. Επιπλέον, βρέθηκε ότι οι χαρισματικοί μαθητές δεσμεύονται και εμπλέκονται με ενδιαφέρον στη διαδικασία μάθησης και είναι θετικοί στην εκμάθηση ξένων γλωσσών, απολαμβάνουν τις προκλήσεις και έχουν την ανάγκη να τις μαθαίνουν ποιοτικά. Σημαντικό ρόλο διαδραματίζουν η διδασκαλία και το οικογενειακό περιβάλλον των παιδιών. Μέσα από προτάσεις προς εκπαιδευτικούς, αναδεικνύεται η σημασία της διαφοροποιημένης διδασκαλίας και του εμπλουτισμού της εκπαιδευτικής διαδικασίας κατά την διδασκαλία ξένων γλωσσών σε χαρισματικά παιδιά.
Επίδραση της εκπαίδευσης στην εκδήλωση παραβατικής συμπεριφοράς από ανήλικους
Authors: ΠΑΡΟΥΣΗ ΑΙΚΑΤΕΡΙΝΗ ΣΟΦΙΑ , ΣΤΕΦΑΝΟΠΟΥΛΟΥ ΣΟΦΙΑ , ΓΕΡΟΔΗΜΗΤΡΙΟΥ ΜΑΡΙΑ 
Published: March 2019

Η παραβατικότητα ανηλίκων αποτελεί μια μορφή αντικοινωνικής και παρεκκλίνουσας συμπεριφοράς, στην οποία συμπεριλαμβάνεται και η πρόκληση των δημόσιων αρχών. Ακριβώς, λόγω της ευρείας έννοιάς της, διακρίνεται σε βίαιες, επιθετικές αλλά και εγκληματικές πράξεις από μέρους των παιδιών και εφήβων, οι οποίες μπορεί να στρέφονται είτε προς τους άλλους, είτε προς υλικά αγαθά και περιουσία άλλων είτε προς τον ίδιο τους τον εαυτό.Η συγκεκριμένη εργασία, μέσω της επικέντρωσης της στην εμφάνιση παραβατικών συμπεριφορών από ανήλικους, στοχεύει να αναλύσει τους τρόπους με τους οποίους η εκπαίδευση, και πιο συγκεκριμένα το σχολικό πλαίσιο, καταστέλλει ή ενισχύει την παραβατικότητα των ανηλίκων. Έμφαση δίνεται, επίσης, στον ρόλο της Πρωτοβάθμιας και Δευτεροβάθμιας εκπαίδευσης στην μείωση της παραβατικής συμπεριφοράς στους ανήλικους μαθητές.
Πρόγραμμα Σχολικών Δραστηριοτήτων «Μια βόλτα στην Αγορά» 2015-2016
Authors: ΠΙΠΠΑ ΧΡΙΣΤΙΝΑ 
Published: March 2019

Το εκπαιδευτικό πρόγραμμα Αγωγής Υγείας «Μια βόλτα στην αγορά» πραγματοποιήθηκε κατά την διάρκεια του σχολικού έτους 2015-2016 στα πλαίσια της υλοποίησης εκπαιδευτικών προγραμμάτων στο Ειδικό Επαγγελματικό Εργαστήριο Εκπαίδευσης και Κατάρτισης Αργολίδας (Ε.Ε.Ε.Ε.Κ).Η δραστηριότητα ξεκίνησε αρχικά και πραγματοποιήθηκε με βάση τις ανάγκες και τα ενδιαφέροντα των μαθητών που φοιτούν στο σχολείο της περιοχής. Βασικός και πρωταρχικός στόχος του προγράμματος ήταν η αναγνώριση και η εκμάθηση της λειτουργικής χρήσης των κερμάτων και των χαρτονομισμάτων από τους μαθητές στις συναλλαγές τους στην καθημερινή πρακτική. Ευρύτερος σκοπός του προγράμματος η σχολική ένταξη και ενσωμάτωση των μαθητών σε δραστηριότητες του σχολικού προγράμματος όπως επίσης και η κοινωνική ένταξη των μαθητών στο κοινωνικό περιβάλλον ως ισότιμοι και δημιουργικοί πολίτες.Μέσα από την συγκεκριμένη δράση τα παιδιά είχαν την δυνατότητα να γνωρίσουν τα κέρματα, τα χαρτονομίσματα, την αξία, την χρησιμότητά τους αλλά και να κατανοήσουν την έννοια του χρήματος ως μέσο ανταλλαγής. Επίσης είχαν την δυνατότητα, να «ασκούν» το μυαλό τους σε θέματα καθημερινής πρακτικής (αριθμητική, πρόσθεση και αφαίρεση), να μετέχουν σε δραστηριότητες στο σχολικό περιβάλλον όπως παιχνίδια ρόλων με εικονικές συναλλαγές και τέλος να συνεργάζονται σε επίπεδο ομάδας.Με την λήξη του προγράμματος οι μαθητές απέκτησαν ποικίλες εμπειρίες και εικόνες τόσο στον σχολικό χώρο (διαδραστικός πίνακας) όσο και στον εξωσχολικό χώρο (εκπαιδευτικές επισκέψεις κ.λπ.). Έμαθαν να μετέχουν σε δραστηριότητες, να συναλλάσσονται με τα χρήματα, να συνεργάζονται, να προβληματίζονται και γενικότερα να εντάσσονται στο ευρύτερο σχολικό και κοινωνικό πλαίσιο.
Μια κοινωνία για όλους: αυτόνομη διαβίωση των αναπήρων
Authors: ΠΟΛΥΧΡΟΝΟΠΟΥΛΟΥ ΣΤΑΥΡΟΥΛΑ 
Published: March 2019

Η αυτόνομη διαβίωση των ατόμων με αναπηρία είναι ένα θέμα που βρίσκεται σήμερα στο επίκεντρο της ευρωπαϊκής εκπαιδευτικής και κοινωνικής πολιτικής, του διεθνούς επιστημονικού ενδιαφέροντος και του εκπαιδευτικού προγραμματισμού. Σκοπός της παρούσας εργασίας είναι η ενημέρωση και ευαισθητοποίηση των εργαζομένων στο χώρο της εκπαίδευσης και της υγείας, αλλά και του ελληνικού κοινού γενικότερα, σε θέματα κοινωνικής ένταξης και ανεξάρτητης διαβίωσης ενηλίκων με αναπηρία. Η εργασία ξεκινάει με τις συνέπειες που είχε στη ζωή των αναπήρων η θεωρία της ευγονικής τον εικοστό αιώνα. Συζητείται περιληπτικά η αλλαγή των αντιλήψεων και των στάσεων της κοινωνίας απέναντι στην αναπηρία, η απομάκρυνση από το μοντέλο της ιδρυματοποίησης, η σύγχρονη τάση για την κοινωνική και οικονομική ένταξη των αναπήρων, οι προϋποθέσεις για την διαμόρφωση μιας 'κοινωνίας για όλους' και η ανάγκη δημιουργίας μιας ενταξιακής κουλτούρας την οποία υιοθετούν και μοιράζονται όλοι. Συζητούνται η έννοια, οι στόχοι και οι μορφές προγραμμάτων αυτόνομης διαβίωσης, ενώ γίνεται μια σύντομη ιστορική ανασκόπηση του κινήματος για την ανεξάρτητη ζωή των αναπήρων. Έμφαση δίνεται στα αποτελέσματα ερευνών για τις θετικές συνέπειες της αυτόνομης διαβίωσης στη σωματική, ψυχολογική και συναισθηματική υγεία του αναπήρου. Τέλος, υποστηρίζεται ότι το μεγάλο κενό που υπάρχει στην Ελλάδα στο χώρο της αυτόνομης διαβίωσης ενηλίκων με αναπηρία, διατηρείται σε μεγάλο βαθμό από τον τρόπο με τον οποίο λειτουργεί ο θεσμός της ελληνικής οικογένειας και το γεγονός ότι οι έλληνες γονείς δεν αποχωρίζονται εύκολα τα παιδιά τους, λειτουργώντας υπερπροστατευτικά. Κατά τον ίδιο τρόπο λειτουργούν και οι χαμηλές προσδοκίες που έχουν πολλά μέλη της κοινωνίας μας για τις δυνατότητες των αναπήρων.
Ειδική διδακτική μεθοδολογία ΣΑΔΕΠΕΑΕ και σοβαρές μαθησιακές δυσκολίες.
Authors: ΔΡΟΣΙΝΟΥ-ΚΟΡΕΑ ΜΑΡΙΑ , ΠΑΛΕΝΗ ΜΑΡΙΑΝΘΗ 
Published: March 2019

Οι σοβαρές μαθησιακές δυσκολίες αποτελούν σημαντικό θέμα απασχόλησης της διεπιστημονικής κοινότητας και το ενδιαφέρον γι’ αυτές αυξάνεται, όταν συνυπάρχει μαζί μ’ αυτές κάποια διαταραχή συμπεριφοράς ή κάποια ψυχική διαταραχή, όπως είναι η αγχώδης διαταραχή κατά ICD-10. Σκοπός της παρούσας μελέτης είναι να παρουσιάσει τις μεταβολές στις επιδόσεις μαθήτριας με σοβαρές μαθησιακές δυσκολίες και αγχώδη διαταραχή που μπορεί να επιφέρει φιλόλογος με την ειδική διδακτική μεθοδολογία βάσει των αρχών και της φιλοσοφίας του πλαισίου του αναλυτικού προγράμματος της ειδικής αγωγής (ΠΑΠΕΑ). Στη μεθοδολογία χρησιμοποιούμε τη μελέτη περίπτωσης σε κατ’ οίκον παρέμβαση με έμφαση στις γλωσσικές δεξιότητες, με εργαλεία την παρατήρηση και τη διδακτική παρέμβαση με το στοχευμένο ατομικό διδακτικά δομημένο ενταξιακό παιδαγωγικό πρόγραμμα ειδικής αγωγής και εκπαίδευσης (ΣΑΔΕΠΕΑΕ). Τα αποτελέσματα υποδεικνύουν ότι ο φιλόλογος μπορεί να αλληλεπιδράσει θετικά, να παραγάγει μαθησιακό αποτέλεσμα και να συνεισφέρει στη βελτίωση των προβλημάτων συμπεριφοράς. Επιπλέον, φανερώνουν τη σπουδαιότητα του ατομικού παιδαγωγικού προγράμματος ΣΑΔΕΠΕΑΕ, το οποίο σχεδιάζεται βάσει των αναγκών του εκάστοτε μαθητή και συνεισφέρει στη βελτίωση των επιδόσεών του.
Τα επιμορφωτικά κίνητρα των εκπαιδευτικών για την αντιμετώπιση των αναγκών των δίγλωσσων μαθητών στο δημοτικό σχολείο
Authors: ΣΑΜΑΝΤΑ ΑΓΓΕΛΙΚΗ , ΑΓΓΕΛΟΠΟΥΛΟΥ ΠΑΡΑΣΚΕΥΗ , ΜΑΝΕΣΗΣ ΝΙΚΟΛΑΟΣ 
Published: March 2019

Η παρούσα έρευνα στοχεύει να διερευνήσει τις απόψεις των εκπαιδευτικών για τα κίνητρα που υιοθετούν σχετικά με την περαιτέρω επιμόρφωσή τους σε θέματα διαπολιτισμικής παιδαγωγικής για την κάλυψη των αναγκών[1] των δίγλωσσων μαθητών. Διεξήγαμε έρευνα με ερωτηματολόγιο με ερωτήσεις κλειστού και ανοικτού τύπου, που βασίστηκε σε προηγούμενες έρευνες από τη διεθνή και ελληνική βιβλιογραφία, το οποίο διανεμήθηκε και συμπληρώθηκε από 106 εκπαιδευτικούς που εργάζονταν σε Δημοτικά σχολεία της Αχαΐας.Τα ερευνητικά αποτελέσματα υποδεικνύουν ότι εκπαιδευτικοί με χαμηλή επιμόρφωση σε θέματα διαπολιτισμικής παιδαγωγικής υιοθετούν πιο στερεοτυπικές αντιλήψεις που τους οδηγούν στην αναγνώριση συγκεκριμένων κινήτρων και αντίστοιχων εμποδίων ως προς την επιμόρφωσή τους σε θέματα διαπολιτισμικής παιδαγωγικής. Επιπλέον, αυτές οι στερεοτυπικές αντιλήψεις τους για τη διαπολιτισμική παιδαγωγική έχουν ως αποτέλεσμα την υιοθέτηση συγκεκριμένων εκπαιδευτικών πρακτικών για την κάλυψη των εκπαιδευτικών και κοινωνικών αναγκών των δίγλωσσων μαθητών. Τέλος, τα ερευνητικά αποτελέσματα καταδεικνύουν ότι οι εκπαιδευτικοί δεν αναγνωρίζουν υψηλά τη δική τους ευθύνη για την αντιμετώπιση των αναγκών των δίγλωσσων μαθητών.Περαιτέρω ποιοτικές έρευνες θα έπρεπε να λάβουν χώρα στο πλαίσιο της διαπολιτισμικής εκπαίδευσης, προκειμένου να αποκρυσταλλωθούν καλύτερα οι επιμέρους δυσκολίες των εκπαιδευτικών σε σχέση με τους δίγλωσσους μαθητές. Δυσκολίες που αναφέρονται τόσο στη μαθησιακή διαδικασία όσο και στην κοινωνικοποιητική ενταξιακή πορεία των παιδιών που προέρχονται από διαφορετικά πολιτισμικά περιβάλλοντα.
Διερεύνηση της επίδρασης δραστηριοτήτων των εκπαιδευτικών προσχολικής ηλικίας στη διαμόρφωση συμπεριφορών των παιδιών σε θέματα Διατροφής μέσα από τα προγράμματα Αγωγής Υγείας.
Authors: ΘΑΝΑΣΟΥΛΑ ΣΟΦΙΑ , ΧΑΡΙΤΑΚΗ ΓΑΡΥΦΑΛΙΑ 
Published: March 2019

Βασικός παράγοντας για την καλή κατάσταση της υγείας του ανθρώπου είναι η σωστή διατροφή. Η ισορροπημένη διατροφή των παιδιών στο σχολείο και στο σπίτι, η σωστή ενημέρωσή τους από τους γονείς και τους εκπαιδευτικούς, καθώς και άλλοι παράγοντες συντελούν στην υιοθέτηση υγιεινής διατροφικής συμπεριφοράς την οποία τα παιδιά συνήθως ακολουθούν και στην μετέπειτα ενήλικη ζωή τους. Σκοπός της παρούσας ερευνητικής μελέτης είναι να διερευνήσει πως επιδρούν οι δραστηριότητες των εκπαιδευτικών προσχολικής ηλικίας, μέσα από τα προγράμματα αγωγής υγείας, στην διαμόρφωση της διατροφικής συμπεριφοράς των παιδιών. Στην παρούσα έρευνα χρησιμοποιείται τόσο η ποσοτική, όσο και η ποιοτική μεθοδολογία έρευνας. Χορηγήθηκαν ερωτηματολόγια σε 40 εκπαιδευτικούς προσχολικής ηλικίας και πραγματοποιήθηκαν ημιδομημένες συνεντεύξεις στην μητέρα ενός παιδιού 5 ετών και στη νηπιαγωγό του. Ο συνδυασμός και των δύο μεθόδων έγινε ώστε να ερευνηθεί πολύπλευρα το θέμα. Τα αποτελέσματα που προέκυψαν από την ποσοτική και την ποιοτική ανάλυση των δεδομένων που συλλέχτηκαν, είναι ότι οι εκπαιδευτικοί προσχολικής ηλικίας μπορούν να συνεισφέρουν στην διαμόρφωση διατροφικών συμπεριφορών στα παιδιά μέσα από τις διάφορες δράσεις τους Γενικά, γίνεται αντιληπτό ότι οι εκπαιδευτικοί είναι αρκετά ικανοποιημένοι με τις διατροφικές συνήθειες των νηπίων σήμερα. Με βάση τα αποτελέσματα της παρούσας ερευνητικής μελέτης, καταλήγουμε στο συμπέρασμα ότι η νηπιαγωγός μπορεί να αλλάξει τις διατροφικές συνήθειες και στάσεις των παιδιών μέσα από τις δράσεις και τα προγράμματα παρέμβασης τα οποία υλοποιεί. Επίσης, οι εκπαιδευτικοί προσχολικής ηλικίας πιστεύουν ότι τα προγράμματα αγωγής υγείας που γίνονται με την συμμετοχή των γονέων, είναι περισσότερο ωφέλιμα στη διαμόρφωση διατροφικών συνηθειών στα παιδιά, αυτό συμβαίνει διότι το οικογενειακό περιβάλλον επηρεάζει περισσότερο τα παιδιά.
Αναπαραστάσεις στελεχών Α/θμιας Εκπαίδευσης αναφορικά με την καταλληλότητα εκπαιδευτικών πρακτικών για χαρισματικούς μαθητές
Authors: ΣΑΡΙΔΟΥ ΧΡΥΣΑΝΘΗ , ΘΕΟΔΩΡΙΔΟΥ ΣΟΦΙΑ 
Published: March 2019

Ο Διευθυντής ως εκπαιδευτικός ηγέτης είναι αυτός που μπορεί να εγγυηθεί την επιτυχία όλων των μαθητών συμπεριλαμβανομένων και των χαρισματικών (Hallinger 2003). Ο Διευθυντής της σχολικής μονάδας είναι πιθανότερο να εφαρμόσει προγράμματα τα οποία πιστεύει ότι θα οδηγήσουν σε καλύτερες ακαδημαϊκές επιδόσεις για τους μαθητές του παρά αυτά που είτε δεν υπόσχονται το επιθυμητό αποτέλεσμα είτε αντίθετα ενδέχεται να βλάψουν τους μαθητές. Στην παρούσα εργασία παρουσιάζεται μέρος ερευνητικών δεδομένων μεγαλύτερης έρευνας που διενεργήθηκε με σκοπό τη διερεύνηση αναπαραστάσεων τυχαίου δείγματος στελεχών της Α/θμιας Εκπαίδευσης στο νησί της Ρόδου αναφορικά με τους χαρισματικούς μαθητές. Πιο συγκεκριμένα εξετάζονται οι αναπαραστάσεις των συμμετεχόντων σε ό,τι αφορά την καταλληλότητα εκπαιδευτικών προσεγγίσεων και δομών για χαρισματικούς μαθητές στο ελληνικό εκπαιδευτικό σύστημα. Για τις ανάγκες της έρευνας σχεδιάστηκε ερωτηματολόγιο 7βαθμης κλίμακας Likert το οποίο βασίστηκε στα αποτελέσματα ημι-δομημένων συνεντεύξεων της πιλοτικής φάσης.Από την ανάλυση των δεδομένων διαφαίνεται ότι οι αντιλήψεις των συμμετεχόντων ευθυγραμμίζονται με τη γενικότερη παραδοχή ότι η εκπαιδευτική διαφοροποίηση είναι ζήτημα αναγνώρισης των ανθρώπινων ατομικών δικαιωμάτων και μάλλον συμβάλλει στην κοινωνική ισότητα ή τουλάχιστον στην αυτοπραγμάτωση ενώ η παρουσία χαρισματικών μαθητών στο ελληνικό σχολείο κατά τη συνολικότερη άποψή τους αποτελεί μια πραγματικότητα, που η Πολιτεία, δεν μπορεί πλέον να την παραβλέψει.
Μοντέλα εκπαίδευσης χαρισματικών μαθητών στην Ευρώπη
Authors: ΚΑΛΙΑΝΙΔΟΥ ΜΑΡΙΑ , ΧΑΝΤΖΟΥΛΗ ΕΛΕΝΗ 
Published: March 2019

Οι ατομικές νοητικές ικανότητες, σε συνδυασμό με τη δημιουργικότητα, τη συνέπεια, το επίπεδο της σωματικής δύναμης και επιδεξιότητας, πάντα ήταν καθοριστικές στη διαμόρφωση της ζωής μας και θα συνεχίσουν να είναι στο μέλλον. Σύμφωνα με τους Renzulli και Reis (1998), η δημιουργικότητα, η πάνω του μέσου όρου επίδοση και η ικανότητα δέσμευσης σε ένα στόχο αποτελούν παράγοντες αναγνώρισης της χαρισματικότητας ενός ατόμου.Εξαιτίας των εξαιρετικών ικανοτήτων, χαρακτηριστικών και αναγκών των χαρισματικών παιδιών, οι ευρωπαϊκές χώρες ενδιαφέρθηκαν, εδώ και αρκετά χρόνια, να διαμορφώσουν πολιτικό και εκπαιδευτικό πλαίσιο που να περιγράφει και να ανταποκρίνεται σε αυτή την κατηγορία μαθητών. Το 1994, το Ευρωπαϊκό Συμβούλιο εξέδωσε οδηγίες που απευθυνόταν σε όλα τα κράτη μέλη της Ευρωπαϊκής Ένωσης και τα προέτρεπε να πάρουν μέτρα για τα χαρισματικά παιδιά : ψήφιση κι εφαρμογή νομοθεσίας για τη στήριξή τους, ερευνητικά προγράμματα που να εξερευνούν σε βάθος τη φύση και τη συμπεριφορά τους, συμπληρωματικά εκπαιδευτικά, ενισχυτικά προγράμματα τόσο σε μαθητές, όσο και σε εκπαιδευτικούς, διαμόρφωση κατάλληλου περιβάλλοντος για την προσαρμογή τους στο νέο εκπαιδευτικό κλίμα, αποφυγή του στιγματισμού τους εξαιτίας της χαρισματικής τους φύσης και αξιοποίηση των ικανοτήτων τους, εποικοδομητική συνεργασία μεταξύ των εκπαιδευτικών,των ψυχολόγων κ.λ.π., με σκοπό την επιτυχή πραγμάτωση μιας τέτοιας παρέμβασης.Στην εποχή μας, η εκπαίδευση χαρισματικών διαφέρει σημαντικά από χώρα σε χώρα. Στην παρούσα εργασία επιχειρείται η παρουσίαση των πολιτικών, των δομών και των μεθόδων που εφαρμόζουν οι ευρωπαϊκές χώρες και αφορούν στην εκπαίδευση των χαρισματικών. Στα περισσότερα κράτη της βόρειας Ευρώπης, όπως η Αγγλία,η Αυστρία, η Γερμανία, η Ελβετία, η Δανία, η Φινλανδία, η Ουγγαρία ενθαρρύνεται η ανάπτυξη της Διαφοροποιημένης Εκπαίδευσης για αυτά τα παιδιά μέσα στο πλαίσιο του σχολικού περιβάλλοντος και σε πολλές χώρες, μάλιστα, τους παρέχεται υποστήριξη μέσω διάφορων οργανώσεων. Σε κάποιες χώρες της νότιας Ευρώπης, όπως η Ελλάδα και η Ισπανία, τα χαρισματικά παιδιά αναγνωρίζονται από τη νομοθεσία αλλά η εκπαίδευσή τους έχει παραμεληθεί. Τα χαρισματικά παιδιά έχουν ικανότητες και ανάγκες οι οποίες χρειάζονται αναγνώριση και ικανοποίηση, όπως όλων των παιδιών, διαφορετικά οι ικανότητές τους μπορεί είτε να ατονίσουν είτε ακόμα και να μην εκφραστούν ποτέ (Feldhusen, 2000).
Μια θεωρητική προσπάθεια μετάβασης από τον όρο γλωσσική ικα-νότητα στον όρο κριτική γλωσσική ταυτότητα στο πλαίσιο ανάδειξης της γλωσσικής χαρισματικότητας των μαθητών
Authors: ΣΟΥΒΛΙΔΗ ΜΑΡΙΑ 
Published: March 2019

Η παρούσα θεωρητική εργασία διερευνά τους παράγοντες που υπεισέρχονται στην υιοθέτηση ενός ορισμού για τις γλωσσικές ικανότητες χαρισματικών παιδιών, δεδομένου ότι η προσπάθεια δημιουργίας ενός ορισμού για την γλωσσική ικανότητα παίζει καταλυτικό ρόλο στις διδακτικές επιλογές που προκρίνονται για την έκβαση της μαθησιακής διαδικασίας. Συγκεκριμένα λαμβάνουμε υπόψη τις περιοριστικές παραμέτρους-ενστάσεις ενός τέτοιου εγχειρήματος, έτσι όπως αναδεικνύονται από τις μελέτες της κριτικής ανάλυσης λόγου του Fairclough, όπου ο μηχανισμός της γλώσσας καθίσταται ένας ιδεολογικός μηχανισμός που αναπαράγει μορφές εξουσίας μέσω των θεσμών, όπως αυτός του εκπαιδευτικού θεσμού. Η προσπάθειά μας ενισχύεται από τους προβληματισμούς για την υιοθέτηση ενός ορισμού για την γλωσσική ευφυΐα από την Θεωρία της Επικοινωνιακής Δράσης του Habermas. Η υιοθέτηση ενός ορισμού για την γλωσσική ικανότητα που προάγει το λειτουργικό γραμματισμό ελλοχεύει τον κίνδυνο να παραγκωνιστεί ο κριτικός γραμματισμός που αναφέρεται στην ακρόαση, ομιλία, ανάγνωση, γραφή και στην κριτική σκέψη. Παραγκωνίζει την πολιτισμική γνώση που καθιστά ικανό τον ομιλητή, συγγραφέα, αναγνώστη να χρησιμοποιούν τη γλώσσα όχι μόνο για να σκέφτονται, μα και να αμφισβητούν, έτσι ώστε να συμμετέχουν αποτελεσματικά στην κοινωνία. Τελικά θέτουμε προβληματισμούς σχετικά με τη σύνδεση ενός ορισμού για την γλωσσική ικανότητα με όρους χειραφέτησης των ανθρώπων καθιστώντας τους κριτές της κοινωνικής πραγματικότητας γύρω τους.
Η εκπαίδευση των χαρισματικών μαθητών σε χώρες της Ευρώπης και την Ελλάδα - Σύγκριση εκπαιδευτικών πρoγραμμάτων
Authors: ΚΑΝΑΤΣΟΥΛΗ ΑΙΚΑΤΕΡΙΝΗ-ΗΛΕΚΤΡΑ , ΠΑΤΣΙΑΔΟΥ ΜΑΓΔΑΛΗΝΗ 
Published: March 2019

Είναι κοινώς αποδεκτό στην σημερινή ευρωπαϊκή κοινότητα πως κάθε παιδί έχει αδιαμφισβήτητο δικαίωμα στην εκπαίδευση. Στο πλαίσιο αυτό, η πλειοψηφία των ευρωπαϊκών χωρών έχει σχεδιάσει πολιτικές και προγράμματα για την εκπαίδευση μιας ιδιαίτερης κατηγορίας μαθητών όπως είναι οι χαρισματικοί-ταλαντούχοι μαθητές. Αρκετές από αυτές έχουν συμβάλλει στη δημιουργία οργανισμών και ιδρυμάτων με σκοπό την καλύτερη και πιο αποτελεσματική εκπαίδευση χαρισματικών μαθητών, καθώς και στην εκπαίδευση των εκπαιδευτικών σε μορφές και πρακτικές διδασκαλίας τέτοιων μαθητών. Από την άλλη πλευρά, αρκετές είναι οι χώρες, συμπεριλαμβανομένης και της Ελλάδας, που δεν εφαρμόζουν εκπαιδευτικές πρακτικές για χαρισματικούς μαθητές, ή ακόμα δεν αναγνωρίζουν τον όρο «χαρισματικότητα». Η πολιτική αυτή σε αρκετές περιπτώσεις προκύπτει από την άποψη περί ανάδειξης του ελιτισμού με την εκπαίδευση των χαρισματικών μαθητών, αλλά και από την άποψη ότι όλοι οι χαρισματικοί μαθητές θα καταφέρουν να ξεχωρίσουν και να διαπρέψουν χωρίς κάποιας μορφής ιδιαίτερη εκπαίδευση. Όλα αυτά καλείται να περιγράψει το παρακάτω άρθρο, δίνοντας έμφαση στην ελληνική εκπαιδευτική πολιτική, συγκρίνοντας την με άλλες ευρωπαϊκές χώρες, αλλά και καταδεικνύοντας την ανάγκη και το θεμελιώδες δικαίωμα κάθε μαθητή να λαμβάνει την εκπαίδευση που του αρμόζει ανάλογα με τις ιδιαίτερες εκπαιδευτικές του ανάγκες.
Η τεχνική της αυτονομίας και η αρχή της εμβάθυνσης στην εκπαίδευση χαρισματικών μαθητών μέσα από ένα μάθημα με θέμα το νερό.
Authors: ΚΑΤΩΠΟΔH ΚΑΤΕΡΙΝΑ , ΠΑΠΑΝΔΡΕΟΥ ΑΛΕΞΑΝΔΡΟΣ , ΛΑΓΟΥ ΚΕΛΛΥ 
Published: March 2019

Στα πλαίσια προγράμματος εμπλουτισμού της Χαρισμάθειας για χαρισματικούς μαθητές (Β΄- ΣΤ' δημοτικού) σχεδιάσαμε και υλοποιήσαμε ένα μάθημα με θέμα τον κύκλο του νερού. Ο σχεδιασμός έγινε με τις αρχές του εμπλουτισμού και της εμβάθυνσης και ως προς τον εμπλουτισμό κινηθήκαμε σε τρία διαφορετικά επίπεδα: Το περιεχόμενο του αναλυτικού προγράμματος που αφορά το νερό συνδέθηκε διαθεματικά και με νέες πληροφορίες (εμπλουτισμός περιεχομένου). Επικεντρωθήκαμε σε ανάπτυξη δεξιοτήτων (αναλυτική και δημιουργική σκέψη, επικοινωνία και συνεργασία, γραμματισμός της πληροφορίας), όπως περιγράφεται στο δεύτερο επίπεδο εμπλουτισμού. Τέλος, το μεγαλύτερο μέρος του μαθήματος έγινε με αυτονομία στη μάθηση, η οποία προετοιμάζει τους μαθητές για ενασχόληση με προσωπικό σχέδιο εργασίας (τρίτο επίπεδο εμπλουτισμού), αλλά και αποτελεί μέσο διαφοροποίησης του μαθήματος σε μία πολυεπίπεδη τάξη. Οι μαθητές δούλεψαν ομαδικά, σε ένα πλαίσιο με στοιχεία παιχνιδιού (gamification) και εμβάθυναν στο περιεχόμενο ανακαλύπτοντας τις σχέσεις ανάμεσα στις ιδιότητες του νερού, τον κύκλο του και τη βιολογία. Τέλος, ένα δεύτερο επίπεδο εμβάθυνσης επιτεύχθηκε με την αναγωγή του βασικού στόχου του μαθήματος (κύκλος του νερού και φυσικές καταστάσεις της ύλης) στην έννοια του συστήματος, μέσα από πειραματικές επιδείξεις.
Παράγοντες και χαρακτηριστικά χαρισματικότητας
Authors: ΚΑΦΙΡΗ ΙΟΥΛΙΑ 
Published: March 2019

Mέσα από την παρούσα εργασία επιδιώκεται να αναλυθούν γνωστικά, κοινωνικά και συναισθηματικά χαρακτηριστικά των χαρισματικών μαθητών μέσα από την επισκόπηση της βιβλιογραφίας. Γίνεται προσπάθεια ακόμα να γίνει αναφορά σε συγκεκριμένα επιστημονικά κριτήρια που χρησιμοποιούνται στην αναγνώριση των χαρισματικών παιδιών, καθώς και σε προβλήματα προσαρμογής που αντιμετωπίζουν οι χαρισματικοί μαθητές μέσα στον χώρο του σχολείου κατά την επαφή τους με την εκπαιδευτική διαδικασία και την επικοινωνία με τους εκπαιδευτικούς και τους συμμαθητές τους. Επίσης, γίνονται κάποιες ενδεικτικές εκπαιδευτικές προτάσεις παρέμβασης στην εκπαιδευτική διαδικασία μέσα από τη βιβλιογραφία για τους χαρισματικούς μαθητές, ενώ γίνεται αναφορά και στο τι συμβαίνει στην εκπαίδευση των χαρισματικών σε Ελλάδα και Ευρώπη. Τέλος, γίνεται αναφορά σε συγκεκριμένα συμπεράσματα που προκύπτουν με βάση την εργασία.